google/wiki40b huggingface dataset:
Toleranseutvikling

Toleranseutvikling eller avtagende effekt forekommer ved kontinuerlig eller hyppig dosering av legemidler eller av andre substanser. Dette fører til at man må øke dosen for å opprettholde effekten. Det er flere virkningsmekanismer for hvordan toleranse oppstår. For eksempel kan en substans indusere synteseringen av metabolske enzymer, som resulterer i økt nedbrytning av substans.
En annen type utvikling kan være at målstrukturen tilpasser tilstedeværelsen av substansen. Blokkering av reseptorer av en antagonist kan fremme celler til å syntetisere flere reseptorer. Dosen må derfor økes for å blokkere de syntetiserte reseptorene og de som var der fra begynnelsen.
Fysisk avhengighet er ofte assosiert med toleranseutvikling. Fysisk avhengighet er en tilstand hvor en person blir avhengig av en substans for å føle seg normal. Hvis substansen blir seponert, føler personen abstinens og for å lindre symptomene må substansen bli tilført på ny. Hvis celler har syntetisert flere reseptorer for å motvirke antagonisten, og når antagonisten blir seponert, betyr dette at kroppen har for mange reseptorer. Kroppen blir på denne måten overfølsom for det naturlige hormonet eller nevrotransmitteren, og det er dette som fører til abstinens. Abstinensen vil vedvare helt til overskuddet av reseptorer har blitt nedbrutt naturlig, noe som kan ta flere dager til uker.
NTH-ringen

NTH-ringen (opprinnelig Høiskoleringen, også kjent som Ringen, Sivilingeniørringen, NTNU/NTH-ringen).
Ringen er formgitt i 1914 av daværende arkitektstudent ved NTH Tormod Kristoffer Hustad fra Inderøy. Studentene ved daværende Norges Tekniske Høiskole (NTH) hadde i flere år engasjert seg for å finne et merke, et symbol,  som kunne identifisere deres tilhørighet til NTH. Det ble utlyst en internasjonal konkurranse der Hustads forslag vant blant 134 deltagere.
Helt fra starten ble alle ringene nummerert og gullsmeden har oversikt over alle som har mottatt ringen. Går ringen i arv føres det nye navnet ved siden av det gamle. For å få ringen kreves det akkreditering fra NTNU som gis kun til fullført mastergrad ved arkitekt- og teknologiutdanningene. Dette inkluderer de tradisjonelle sivilingeniørgradene, sivilarkitektgraden samt noen av de nyere mastergradene (Master of Science).
Ringen har en enkel symbolikk som er ment å fremheve sivilarkitekt- og sivilingeniøryrket. Kulen, utført i gull, symbolserer jorden. Den omsluttes av en ring som igjen er festet på stolper, det hele utført i stål. Stolpene, eller stativet, representerer den tekniske kunnskap som holder og bærer jorden fremover.
Fra 1914 ble ringen produsert av Gullsmed Møller, men fra 1928 fikk Gullsmed Dahlsveen eneretten på produksjon og salg av ringen, det var også da nummereringen av ringene startet. I 1995 ble Møllers gullsmedforretning igjen produsent etter initiativ fra NTH, slik at det fra da av er leverandører av ringen. Den første ringen Gullsmed Dahlsveen laget, ble utlevert i 1928 til en student som da var ferdig på «elektro»-linjen. Dette var den første av i alt 78 ringer dette året.
Ringen har vært populær med nedgang under annen verdenskrig da det kun ble utlevert 572 ringer pga. den økonomiske situasjonen, og på syttitallet da den ble oppfattet som ganske politisk ukorrekt. Ringen ble sett på som tegn på gammeldags laugstenkning, dessuten mislikte nok en del at den var formgitt av Hustad, som var medlem av Nasjonal Samling.
I de siste årene har det blitt utlevert rundt 600-700 ringer per år.
Ringen ble mønsterbeskyttet i 1965 etter at det ble oppdaget flere etterligninger.

Produksjon

Materialene og utformingen er en håndverksmessing utfordring ved produksjon. I dag, i 2011, støpes ståldelen som ett stykke. Stålet er en legering av krom og kobolt som er et nikkelfritt stål. Dette emnet files og poleres til ferdig ståldel. Kulen i gull, lages ved å lodde sammen to halvkuler som deretter loddes på den indre fingerringen i gull. Gullringen har en svak rille som stålringen skal ligge i. Gullringen er laget litt for liten slik at den kan smettes inn på plass. Deretter settes det hele i en ekspanderende dor og gullringen ekspanderes slik at den sitter fast i stålringen. 
I 1970 ble ståldelen bygget opp av to deler: en «hestesko» rundt fingeren og «ekvator» rundt gullkulen. Disse delene ble deretter loddet sammen. 
Tidlige ringer hadde en annen stålkvalitet. Her ble stålet over tid svart.
Forbrytelser mot menneskeheten

Forbrytelser mot menneskeheten er i folkeretten betegnelsen på umenneskelige handlinger begått mot sivilbefolkningen, uansett om de er straffbare etter nasjonal rett i det land handlingene fant sted. Første gang noen ble tiltalt for slike handlinger og brakt for en domstol, var under de såkalte Nürnbergprosessene etter andre verdenskrig.

Historie

24. mai 1915 sendte de allierte nasjonene Storbritannia, Frankrike og Russland ut en felles uttalelse hvor man for første gang eksplisitt anklager en annen regjering, den tyrkiske, for å ha begått forbrytelser mot menneskeheten.
I Londoncharteret til Det internasjonale militærtribunalet i Nürnberg ble prinsippene for straffeforfølgelsen av tyske ledere etter andre verdenskrig fastlagt. Disse ble så supplert med Nürnbergprinsippene, hvor de forskjellige straffbare handlinger under internasjonale lover ble beskrevet. 
Senere har det særlig vært FN som har definert hva som er å regne som forbrytelser mot menneskeheten. Generalforsamlingen vedtok for eksempel i 1976 at den systematiske forfølgelsen av svarte under de sørafrikanske apartheidlovene var å regne som en slik handling. 
Et annet uttykk for handlingene er forbrytelser mot menneskeligheten, jfr. tysk Verbrechen gegen die Menschlichkeit)
Sino-tibetanske språk

Sino-tibetanske språk er en språkfamilie i Asia som omfatter om lag 340 forskjellige språk. 
Mange av de mer kjente sino-tibetanske språkene er tonespråk, men dette behøver ikke å være et bevis på genetisk beslektelse, da toneforskjeller kan oppstå i et språk på relativt kort tid, og kan ha spredd seg til andre språk på grunn av en språkbunt.
Noen av språkene i familien er kinesisk, burmesisk/myanmarsk, dzongkha og nepal bhasa/newari.
Noen språkforskere, som Christopher Beckwith og Roy Andrew Miller, mener at kinesisk ikke er beslektet med tibeto-burmanske språk.
Sea of Heartbreak

«Sea of Heartbreak» er en amerikansk country and western-sang med melodi og tekst av Paul Hampton og Hal David. Don Gibson spilte den inn på singlen RCA Victor 47-7090 22. mai 1961. Chet Atkins var produsent.
Liverpool-gruppen The Searchers spilte den ikke inn på single. Derimot var den med på EP-platen Play the System (Pye NEP 24201) og LP-platen It's the Searchers (Pye NPL 16092). Begge ble utgitt i 1964. It's the Searchers havnet på en fjerdeplass på den britiske LP-listen.
Johnny Cash inkluderte den på sin CD, Unchained (American Recordings/Warner Brothers Records). Den ble utgitt 5. november 1996. Cash ble backet av Tom Petty & the Heartbreakers. Jerry Rubin var produsent.
Johnny Rivers spilte den inn på sin live-CD, Back at the Whisky (Collector's Choice Music CCHP 7112). Den ble utgitt 30. januar 2001.

Listeplasseringer

«Sea of Heartbreak» lå på den norske VG-lista i én uke i 1961 og nådde en tiendeplass.
«Sea of Heartbreak» ble Don Gibsons debut på den britiske singlelisten 2. september 1961, hvor den lå i 13 uker med en fjortendeplass som beste resultat.

Norsk versjon

Anne Engh har skrevet en norsk tekst. På norsk bærer den tittelen «En hav av minner». Engh har spilt inn sangen. Den ble utgitt på LP-platen Wembley 1980 (Tonep TOPLP-80080).  Country Snakes og Janis Lagan var produsenter.
Den rumenske uavhengighetskrigen

Oversikt

Den 21. mai 1877 erklærte Mihail Kogălniceanu i det rumenske parlamentet uavhengigheten til Romania etter ønske fra det rumenske folket. En dag senere ble en lov signert av fyrste Carol I. Dagen etter avsluttet styresmaktene utbetalingene av skatt til Tyrkia (914 000 lei), og summen gikk isteden til krigsministeren.
I starten ønsket ikke Russland å samarbeide med Romania siden de ikke ville at Romania skulle delta i fredsforhandlingene etter krigen, men russerne møtte svært sterk motstand fra den tyrkiske hæren på 50 000 mann ledet av Osman Pasja ved beleiringen av Pleven (Plevna). Storhertug Nikolaj ba da Carol I om støtte og ba samtidig om den rumenske hæren kunne slå seg sammen med den russiske. Carol I godtok forslaget og tok selv kommandoen over hæren.
Rumenerne vant slaget ved Grivița og Rahova, og den 28. november 1877 kapitulerte Plevna samtidig som Osman Pasja overga byen, garnisonen og sverdet sitt til den rumenske obersten Mihail Cerchez. Etter at Plevna var inntatt returnerte den rumenske hæren til Donau og vant slagene ved Vidin og Smârdan. Den 19. januar 1878 ba Det osmanske riket om våpenhvile, noe som ble akseptert av både Romania og Russland. Romania vant krigen, men tapte om lag 10 000 mann. Uavhengigheten ble anerkjent av Sentralmaktene den 13. juli 1878.

Etterspill

Fredsavtalen mellom Russland og Det osmanske riket ble signert i San Stefano næt Konstantinopel den 3. mars 1878. Russland holdt ikke avtalene i traktaten fra 4. april 1877 om å respektere landegrensene til Romania, men avtalen ble ikke anerkjent av Sentralmaktene, og etter fredsforhandlingene i Berlin i 1878 ble det avgjort at Russland skulle gi Romania sin uavhengighet. Områdene Dobrogea, Danubedelta og Slangeøya (Insula Șerpilor) skulle overføres til Romania, men Russland okkuperte den sørlige delen av Bessarabia (Cahul, Bolgrad og Ismail), som etter Paristraktaten i 1856 fra Krimkrigen ble inkludert i Moldova.
Benjamin McKenzie

Tidlig liv

McKenzie ble født i Austin i Texas til foreldrene Pieter Meade Schenkkan og Mary Frances Victory, en prisvinnende dikter. Hans onkel er den Pulitzerpris-vinnende Robert Schenkkan. Han spilte fotball på Austin high school før han begynte på universitetet i Virginia, hvor økonomi var et av hovedfagene. Han begynte med skuespill i løpet av de første årene på universitetet, og flyttet til New York. Der var han med i en rekke skuespill som «Life is a Dream» på Soho Rep. På Williamstown Theatre Festival var han med i flere skuespill, blant annet «Street Scene» og «The Blue Bird». På universitetet i Virginia var han med i «Measure for Measure» og «Zoo Story». Han flyttet så til Los Angeles sent i 2001 for å få jobber, og han fikk da rollen som Ryan Atwood i The O.C.
McKenzie har også spilt i den kritikerroste filmen Junebug (2005) mot blant annet Amy Adams. I 2007 spilte han i 88 Minutes mot Al Pacino og Amy Brennan.

Karriere

McKenzie startet karrieren med noen små roller i filmer som egentlig de fleste andre ungguttroller på denne tiden, før han fikk rollen som Ryan Atwood, en tenåring fra dårlige kår i California som blir adoptert av en familie i snobbete Newport Beach i TV-serien The O.C. Serien hadde høye seertall de første sesongene, men ble lagt ned etter 4 sesonger grunnet lave seertall og hadde sin siste episode i USA den 22. februar 2007. 
I den første sesongen av serien gikk det rykter om at McKenzie og The O.C.-kollega, Mischa Barton, var et par, dette ble imidlertid aldri bekreftet. De ble kjent med hverandre under innspillingen av The Sixth Sense.
McKenzie er Red Sox fan. Dette kommer fram 12. august 2006, i episoden This week in baseball.
På en promotur til Storbritannia ble McKenzie spurt av MTV om han skulle se noen band mens han var der, han svarte at han gjerne ville se Oasis, men at alle billetter var utsolgt. 
I 2005 var han den tredje The O.C.-stjernen som ble lurt i den amerikanske serien Punk'd. Han lurte TV-kollega Adam Brody i 2004, og var med igjen i 2005, da han ble lurt av Ashton Kutchers mannskap.
Solbakken

Solbakken er et strøk ved Jonsvatnet i Trondheim, i tidligere Strinda kommune. I 1886 ble Solbakken utskilt fra gården Grindsetflaten og solgt til Lade skolekommune.
Solbakken skoles første skolebygning ble reist der. I 1924 stod en ny bygning ferdig og skolen holdt til der helt til 1977. Da stod en ny skolebygning ferdig på gården Fredrikkested.
I årbok Strinda den gang da 2003 for Strinda historielag er denne del av Trondheim kommune omtalt.
Suavjärvi-krateret

Suavjärvi (karelsk, på russisk skrevet Суавъярви) er en innsjø og et nedslagskrater i Karelia i Russland, om lag 50 kilometer nord for byen Medvezjegorsk. Innsjøen Suavjärvi er om lag tre kilometer bred og ligger midt i krateret.

Krateret er 16 kilometer i diameter og er estimert til å være 2,4 milliarder år gammelt, på grensen mellom arkeikum og proterozoikum. Det er det eldste kjente nedslagskrateret på jorda. Det er ikke mye igjen av krateret, men det er funnet store blokker av breksje som har sjokkbølgeskapte kjennetegn.
Balti-dynastiet

Balti-dynastiet (baltungene, balthingere, eller balt(h)ene) var en herskerslekt hos vestgoterne, et germansk folkeslag som var i strid med Romerriket i dets nedgangstid i vest. Baltiene har sitt navn fra det gotiske ordet balþa («skallet» eller kanskje i forlengelsen, «modig, dristige»). Det betyr således «de modige» eller «modige menn».
Jungelhøns

Beskrivelse

Jungelhøns er relativt store fugler med svært kraftige undere ekstremiteter. Hannene har praktfulle fjærdrakter, prominente hodekammer (en bruskdannelse) og hakelapper, og de er betydelig større enn hunnene (kjønnsdimorfisme), som er mer uanselige og gjerne mer kamuflasjefarget. Fuglene lever i tett jungel og tilbringer det meste av tiden på bakken, men artene kan fly. Når de flyr er det som oftest over svært korte distanser.
Mallocera

Utseende

Middelsstore, slanke, mørkt brunlige trebukker. Antennenene er betydelig lengre enn kroppen. Pronotum har rundede sider med en tann nær midten. Dekkvingene er omtrent parallellsidige med mørke eller lyse tegninger, og ender i en spiss.

Levevis

Larvene lever i død ved, mest av løvtrær.

Utbredelse

Slekten er utbredt i Mellom- og Sør-Amerika, fra Nicaragua i nord til Argentina i sør.
Felles klagenemnd

Felles klagenemnd er en norsk statlig nemnd som behandler klager over enkeltvedtak vedrørende annullering av eksamen, innleveringer, arbeidskrav, praksis med mer. I tillegg jobber den med utestengning og bortvisning, utestenging grunnet straffbare forhold (politiattest), og utestenging etter skikkethetsvurdering. 
Felles klagenemnd behandler også klager på utdanningsinstitusjonenes avgjørelser om innsyn i dokument i offentleg verksemd (offentleglova).
Sigurd Erdal-Aase

Bakgrunn

Familien bodde i Lakselv i Finnmark fram til 1992, da de flyttet til Lillehammer. Faren Asbjørn Erdal-Aase er også en premiert hundekjører. Sigurd Erdal-Aase er barnebarn av Ole Petter Lossius (psykiater) som satt i konsentrasjonsleir under andre verdenskrig og senere fikk kongens fortjenstmedalje i gull for sitt arbeid med HPVU refomen, han er også barnebarn av Gunnar Erdal-Aase (lege) som ble senior norgesmester i 5 kamp 18 år gammel.

Idrett

Som ung var Erdal-Aase aktiv innen flere idretter. I tillegg til hundekjøring spilte han også fotball på Fåberg Fotball Lillehammer fram til seniornivå. Han har også blitt nummer 148 i Lillehammer–Oslo på landeveissykkel på tiden 4.59 i 2004.
Erdal-Aase ble som 13-åring europamester i hundekjøring, slede, firspann for juniorer i Sveits. Han måtte ha dispensasjon for å starte fordi aldersgrensen var 14 år. Erdal-Aase ble norgesmester i åpen klasse, sprint for seniorer som 18-åring. Dette var hans første sesong som senior. Han har også en sjetteplass fra VM i Tyskland i 2003, og sølv fra EM i 2005. I tillegg har han VM-sølv som junior i Alaska 2001

Arbeidsliv

I 2006 begynte Erdal-Aase på Norges handelshøyskole i Bergen. Han opprettet et aksjeselskap i 2007 innen aksjehandel. Fra 2011-2016 arbeidet han i Varner Gruppen som business controller i Dressmann. Fra 2016 har Erdal-Aase vært daglig leder for Angstringen Norge.
Kjente personer fra Fredrikstad

Lista viser et utvalg kjente personer med tilknytning til Fredrikstad.
De fire asiatiske tigrene

De fire asiatiske tigrene (koreansk: 아시아의 네 마리 용, «Asias fire drager»; kinesisk: 亞洲四小龍/亚洲四小龙, «Asias fire små drager») er en samlebetegnelse på Taiwan, Singapore, Sør-Korea og Hongkong.
Begrepet «tiger» blir brukt på grunn av at alle fire er kjent for å være sterke, heftige forhandlere.  
Asiakrisen i 1997 påvirket disse økonomiene i varierende grad. Hardest gikk det ut over Sør-Korea, mens Singapore og Taiwan kom seg relativt uskadd ut av den turbulente perioden.
Saša Drakulić

Karriere

Saša Drakulić startet sin profesjonelle karriere i FK Bačka Bačka Palanka i 1990. Han har også spilt for Røde Stjerne Beograd, Kashiwa Reysol, AEK Larnaka og FK Vojvodina.
Taurin

Taurin (C₂H₇NO₃S) eller 2-aminoetanesulfonsyre er en organisk syre (avledet av aminosyren cystein) som mennesker og dyr danner i bukspyttkjertelen. Navnet kommer fra latinsk taurus (tyr), ettersom stoffet først ble oppdaget i gallen til en okse (Bos taurus). Stoffet finnes i alle animalske næringsmidler. Opptil 0,1% av kroppen består av taurin, den er spesielt rikt distribuert i gallen og tykktarmen.
Taurin har mange fundamentale biologiske roller, som å konjugere (flektere, forbinde, føye sammen) gallsyrer, antioksydere, osmoregulering (opprettholde et bestemt osmoisk trykk i kroppsvæskene), membran stabiliserende effekter, og modulering av kalsiumsignaleringen. Det er dessuten essensielt for hjertefunksjonen og utvikling av for funksjonen til skjelettmuskulaturen, netthinnen og sentralnervesystemet.
Taurin er essensielt for katter, som ikke kan danne dette selv. Taurinmangel hos katter kan føre til alvorlige sykdommer, blant annet sviktende syn og blindhet, hjerteproblemer, og nedsatt fertilitet. Derfor må taurin tilføres i kommersiell kattemat. Ved forekomst av vitamin B6 dannes taurin i kroppen for mennesker.
Heibergløkka

Heibergløkka ble oppført i 1848 på Tøyen, som sommerbolig for lege Christen Heiberg, og var en landets første sveitservillaer. «Heiberghusene» (to hus forbundet av en svalgang) var tegnet av arkitekt Johan Henrik Nebelong. Området rundt ble kalt «Heibergløkka», og er i dag den eneste gjenværende av tjue «professorløkker» som ble anlagt etter at området ble regulert (ved kongelig resolusjon). Etter at Oslo kommune overtok bygningene i 1935 ble de til samfunnshus en tid. Villaene ble i 1964 restaurert og man fikk «Heibergløkka barnehage» som fremdeles (2014) er i drift. Dagens gateadresse er Økernveien 4.
Norgesmesterskapet i bueskyting 1954

Norgesmesterskapet i bueskyting 1954 ble arrangert i Blaker 28.-29. august. Arrangører var Sørumsand Bueskytterlag og Skansen IL.
Sympagus

Utseende

Middelsstore, mer eller mindre brunlige trebukker. Kroppsformen er litt tundet, antennene betydelig lengre enn kroppen. Pronotum har rundede sider uten tenner, eller med en ganske liten tann i den bakerste delen.

Utbredelse

Slekten er utbredt i Mellom- og Sør-Amerika, fra Mexico i nord til Bolivia i sør.
Spyker F1

Bakgrunn

Selv om laget ble opprettet i 2006, kan dets røtter spores helt tilbake til 1991, da laget grunnlagt som Jordan Grand Prix. Hovedkvarteret i Silverstone og de andre fasilitetene ble kjøpt av Midland-gruppen i 2005, og ble omdøpt til Midland F1 Racing i 2006. Før det igjen ble solgt til Spyker Cars i slutten av 2006-sesongen.

Oppkjøpet av Midland F1

I midten av sesongen gikk det rykter om at Midland-laget muligens var til salgs, mindre enn to år etter at Alex Shnaider kjøpte det fra Eddie Jordan. Rapporter spekulerte i at laget var verdt 128 millioner dollar, og at Shnaider vurderte muligheten å selge det. Formel 1-lag var blitt mer verdifulle etter at, ingen flere lag kunne stille etter 2008, siden maksimumsgrensen på 1tolvkonstruktører allerede var oppnådd.
9. september, 2006, ble det bekreftet at laget var solgt til Spyker Cars, den nederlandske produsenten av hånd-bygde biler. Spyker betalte 106.6 million $ for laget. Den 10. september ble det sagt på ITV at de tidligere eierne Shnaider og Johnny Herbert ikke lenger var involvert i teamet siden den dagen det ble annonsert at laget ble kjøpt opp.
De to førerne i Midland-teamet, Christijan Albers og Tiago Monteiro, kjørte for laget resten av sesongen. På Spykers debut i Kina ble det annonsert at Albers - hadde signert en avtale om å kjøre for laget i 2007-sesongen. Som en del av avtalen, ble bilene omlakkert for de tre siste løpene i 2006-sesongen. Lagets navn ble også byttet til Spyker MF1 Racing, ettersom regelverket til FIA sa at et lag ikke kunne bytte navn i løpet av sesongen, men det er lov med sponsoren sitt navn i starten av navnet.

Formel 1-sesongen 2007

Foran 2007-sesongen kjøpte laget motorer fra Ferrari istedenfor Toyota-motorer som Midland brukte. Den unge tyskeren Adrian Sutil ble hentet inn til å kjøre sammen med Christijan Albers.
Midtveis i sesongen ble Albers sagt opp fra kontrakten og Markus Winkelhock tok over i Europas Grand Prix, hvor han ble den første Spyker-føreren til å ledet et Formel 1-løp, etter at laget gjorde et smart dekk valg. Likevel, fikk ikke Winkelhock beholde setet som gikk til den tidligere japanske Super Aguri-føreren, Sakon Yamamoto.
Sesongens høydepunkt kom under Japans Grand Prix da Sutil fullførte på en sterk 9.-plass, men etter at Vitantonio Liuzzi som kom på 8.-plass, fikk en 25-sekunders tidsstraff for å ha foretatt en forbikjøring under gult-flagg, rykket Adrian opp til 8.-plass og scoret både hans og lagets første mesterskapspoeng.
Høsten 2007 ble laget solgt til indiske Vijay Mallya og Michiel Mol fra Nederland, og lagt ble igjen omdøpt, denne gang til, Force India.
Tindhólmur

Tindhólmur er en holme på Færøyene, beliggende ved utløpet av Sørvágsfjørður på vestkysten av øyen Vágar.
Holmen er med sine 65 hektar Færøyenes største.
Karl-Franzens-Universität Graz

Karl-Franzens-Universität Graz eller bare Universitetet i Graz er et offentlig universitet i byen Graz i Østerrike. Det er det største universitetet i Steiermark, og det nest største i Østerrike, med over 30 000 studenter. Universitetet ble grunnlagt i 1585 av erkehertug Karl II av Østerrike og var i lang tid et katolsk universitet, men ble i 1827 reorganisert som et offentlig universitet av kong Frans II. Universitetet er oppkalt etter de to grunnleggerne Karl II og Frans II.

Fakulteter og fagområder

Universitetet har seks fakulteter: Humanistisk fakultet, naturvitenskapelig fakultet, juridisk fakultet, sosialøkonomisk fakultet, miljø-, regionalvitenskapelig og pedagogisk fakultet og teologisk (katolsk) fakultet. Det medisinske fakultet ble utskilt som et eget universitet (Medisinsk universitet Graz) i 2004. Siden Graz ligger ganske nære grensen til Slovenia og de to store byene Maribor og Ljubljana, har universitetet tradisjonelt har mange slovenske og tidligere tsjekkoslovakiske studenter. Universitetet har derfor en egen avdeling for studier av slovensk kultur, språk og litteratur.
Universitetet har ingen egen teknisk utdanning, siden Graz også har et eget teknisk universitet.
Søndre Langåra

Søndre Langåra er en øy i Oslofjorden, i Frogn kommune, Akershus. 
Øya ligger aller lengst nord i Frogn, rett vest for Spro brygge på Nesoddlandet. Den er ca. 1,3 km lang i retning nord-sør, og dekker ca. 300 da. Søndre Langåra er bebygd med fritidsboliger på 61 eiendommer. På nordspissen ligger den fredede Søndre Langåra tåkeklokke, som kan leies gjennom Kystled Oslofjorden.
Herman Martens Meyer

Idrettskarriere

I Europeisk Ungdoms-OL 2015 avholdt i Steg i Liechtenstein og Vorarlberg i Østerrike tok han sølvmedalje på 10 km klassisk. Petter Stakston vant samme løp.
I mars 2015 vant han både 10 km klassisk og 15 km fristil i Junior-NM på ski 2015, i klassen M 18.
I Junior-VM på ski 2017 fikk han bronse på sprinten, bak henholdsvis Janosch Brugger og Petter Stakston.
Cahokia (folk)

Cahokiaindianerne hørte til illinois, en konføderasjon av rundt tolv små algonkintalende indianerstammer som ved begynnelsen av 1600-tallet bodde spredt ut over et område som tilsvarer det nordlige og vestlige Illinois og deler av Missouri og Iowa. De bodde i vestlige av Illinois, ved elven Illinois ned mot Mississippi River . 
De ble i 1830-årene flyttet til Kansas og senere til Oklahoma.